РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/72-19

26. март 2019. године

Б е о г р а д

ЗАПИСНИК

19. СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 26. МАРТА 2019. ГОДИНЕ

Седница је почела у 12,00 часова.

Седници је председавао доц. др Дарко Лакетић, председник Одбора.

Седници су присуствовали чланови Одбора: мр. др Љубица Мрдаковић Тодоровић, др Радослав Јовић, др Десанка Репац, др Драгана Баришић, др Милован Кривокапић,

др Данијела Стојадиновић, др Даница Буквић, др Светлана Николић Павловић, проф. др Милан Кнежевић и др Муамер Бачевац.

 Седници нису присуствовали чланови Одбора: Ружица Николић, др Драган Весовић, проф. др Душан Милисављевић, Бранка Стаменковић, проф. др Жарко Кораћ, Немања Шаровић, као ни њихови заменици.

Поред чланова Одбора седници су присуствовали народни посланици др Борка Грубор, др Владо Бабић и др Весна Ивковић.

 Седници су присуствовали из Министарства здравља: Проф. др Берислав Векић, државни секретар, Слађана Ђукић, помоћник министра за здравствено осигурање, Радица Пејчиновић Булајић, помоћник министра у Сектору за организацију здравствене службе, дрДр Драгана Вујичић, помоћник министра у Сектору за лекове и медицинска средства, Лидија Башић, виши саветник, др Небојша Јокић, виши саветник, др Зоран Вучић, координатор за праћење стања у области психоактивних контролисаних супстанци и прекурсора у Сектору за лекове и медицинска средства.

Седници је присуствовао и директор Лекарске коморе Србије др Милан Динић.

 На предлог председника Одбора, једногласно, усвојен је следећи:

 Д н е в н и р е д

1. Разматрање Предлога закона о здравственом осигурању, који је поднела Влада, у начелу;
2. Разматрање Предлога закона о здравственој заштити, који је поднела Влада, у начелу;
3. Разматрање Предлога закона о предметима опште употребе, који је поднела Влада, у начелу;
4. Разматрање Предлога закона о изменама и допунама Закона о супстанцама које се користе у недозвољеној производњи опојних дрога и психотропних супстанци, који је поднела Влада, у начелу;
5. Разно.

 Пре преласка на разматрање утврђеног денвног реда, усвојен je, без примедаба, записник 18. седнице Одбора, која је одржана 16. новембра 2018. године

 Сагласно члану 76. Пословника Народне скупштине, Одбор је на предлог председника Одбора доц. др Дарка Лакетића, одлучио да се о прве четири тачке дневног реда води заједнички начелни претрес, с обзиром на то да су предлози закона међусобно условљени и решења су повезана.

Затим је председник Одбора отворио заједнички начелни претрес о: Предлогу закона о здравственом осигурању, који је поднела Влада, у начелу; Предлогу закона о здравственој заштити, који је поднела Влада, у начелу; Предлогу закона о предметима опште употребе, који је поднела Влада, у начелу; Предлогу закона о изменама и допунама Закона о супстанцама које се користе у недозвољеној производњи опојних дрога и психотропних супстанци, који је поднела Влада, у начелу;

У име предлагача закона, државни секретар Министарства здравља проф. др Берислав Векић изнео је разлоге за доношење Закона о здравственом осигурању, међу којима и: усклађивање система здравственог осигурања са савременим достигнућима у овој области, успостављањем обавезног и добровољног здравственог осигурања те потреба да се ускладе трошкови здравственог осигурања са реалним могућностима буџета Републике, као и Републичког фонда за здравствено осигурање. Наиме задржани су постојећи основи осигурања, као и постојећа права из обавезног здрвственог осигурања, и предложена су нова решења у остваривању, организацији и спровођењу здравственог осигурања, од којих су најважнија: проширење основа осигурања за осигуранике; утврђени нови основи осигурања за лица која не испуњавају услове за стицање својства осигураника из члана 11, или која не испуњавају услове да буду осигурани као чланови породице (жртве тероризма, као и борци којима је статус борца утврђен у складу са прописима о заштити бораца); предложена дефиниција повреде на раду која је усклађена са дефиницијом повреде на раду садржаном у прописима којима се уређује систем пензијског и инвалидског осигурања, с тим што је прецизирано да повреда на раду у смислу овог закона обухвата и повреду коју осигураник претрпи при доласку, односно повратку са посла; уређен је пакет здравствених услуга обухваћених обавезним здравственим осигурањем–здравствене услуге утврђене номенклатуром за које је Републички фонд за здравствено осигурање утврдио цене; проширен је обим права осигураних лица на тај начин што је предложено да сва одрасла осигурана лица, имају право на превентивне и остале прегледе, односно предвиђено је да се осигураним лицима може обезбедити и имунизација и хемиопрофилакса која је препоручена према прописима којима се уређује заштита становнштва од заразних болести; прецизирано шта се подразумева под палијативним збрињавањем у смислу овог закона; уређено право на новчане накнаде, као право из обавезног здравственог осигурања, кога чине: право на накнаду зараде за време привремене спречености за рад осигураника и право на накнаду трошкова превоза у вези са коришћењем здравствене заштите; уводи се могућност продужења права на накнаду зараде због неге члана уже породице у случају тешког оштећења здравственог стања детета до навршених 18 година живота -због тешког оштећења можданих структура, малигне болести или другог тешког погоршања здравственог стања детета, ради даљег лечења детета и рехабилитације, а на предлог здравствене установе која обавља здравствену делатност на терцијалном нивоу здравствене заштите; утврђивање висине накнаде зараде у износу од 100% од основа за накнаду зараде у случају из члана 78. став 3; услед професионалне болести и повреде на раду, због добровољног даваља органа, ћелија и ткива, и у случају тешког оштећења здравственог стања детета до навршених 18 година живота; утврђивање права на здравствену заштиту на терет средстава обавезног здравственог осигурања када нису уплаћени доспели доприноси за обавезно здравствено осигурање у случају: хитне медицинске помоћи; палијативног збрињавања; спровођења обавезног скрининга у складу са националним програмима; обавезне имунизације према прописима којима се уређује заштита стaновништва од заразних болести; предложено да се у целости на терет средстава обавезног здравственог осигурања (100%) осигураним лицима обезбеђује и палијативно збрињавање; предложено да за неоправдани изостанак на скрининг прегледе осигурано лице плаћа највише 35% партиципације од цене здравствене услуге; предложено да изабрани лекар утврђује дужину привремене спречености за рад осигураника до 60 дана спречености за рад, осим у случајевима утврђеним овим законом, а у циљу рационалног рада других стручно-медицинских органа републичког фонда за здравствено осигурање; детаљно уређено добровољно здравствено осигурање, као део здравственог осигурања и то: врсте добровољног здравственог осигурања, услови за организовање и спровођење добровољног здравственог осигурања, као и финансирање добровољног здравственог осигурања; предложено да Влада на предлог министра за сваку календарску годину доноси План здравствене заштите, при чему наведени предлог министар утврђује у сарадњи са заводом за јавно здравље основаним за територију Републике и Републичким фондом за здравствено осигурање; предложено да Републички фонд за здравствено осигурање може закључити уговор поводом оставривања права на здравствену заштиту и са организацијом социјалног осигурања војних осигураника, као и са правним лицем, односно предузетником у складу са прописима којима се уређује јавно-приватно партнерство; предложено је да Републички фонд за здравствено осигурање може да обавља послове централизованих јавних набавки у име и за рачун здравствене установе ван Плана мреже, односно приватне праксе са којима има закључен уговор поводом остваривања права на здравствену заштиту, на начин утврђен одредбама овог члана, а уз сагласност тих установа, односно приватне праксе;

 Разлог доношења новог Закона о здравственој заштити је потреба да се ова област детаљније правно уреди и усклади са измењеним друштвено - економским односима и новинама у систему здравствене заштите у односу на претходни период од 2005. године. Овим законом уређује се систем здравствене заштите у Републици Србији, његова организација, друштвена брига за здравље становништва, општи интерес у здравственој заштити, надзор над спровођењем овог закона, као и друга питања од значаја за оргаанизацију и спровођење здравствене заштите. Уведен је нови, шири појам система здравствене заштите који чине: здравствене установе, приватна пракса, факултети здравствене струке и друга правна лица за које је посебним законом предвиђено да обављају и послове здравствене делатности, здравствени радници и здравствени сарадници, као и организација и финансирање здравствене заштите; у оквиру друштвене бриге за здравље становништва на ниовоу Републике прописано је да Република Србијa може да обезбеди здравственим установама чији је оснивач и средства за извршавање обавеза по извршним судским одлукама, за обавезе које се не финансирају из средстава обавезног здравственог осигурања или на други начин.

Прописано је да се средства за остваривање општег интереса обезбеђују из средстава обавезног здравственог осигурања, у складу са законом којим се уређује здравствено осигурање. У групације становништва обухваћене друштвеном бригом за здравље уведене су нове категорије становништва и то: младе незапослене особе које се не налазе на школовању, а највише до навршених 26 година живота; лица са статусом борца, избегла, односно лица прогнана из бивших република СФРЈ, као и расељена лица, која су незапослена и са ниским месечним приходима, а која имају боравиште на територији Републике Србијe; жртве тероризма; лица којима се обезбеђује, сем обавезне, и препоручена имунизација; лица којима се обезбеђују циљани превентивни прегледи, односно скрининг, према одговарајућим националним програмима. У оквиру друштвене бриге за здравље на нивоу појединца, утврђено да је појединац дужан да се одазове на позив за циљани превентивни преглед, односно скрининг, према одговарајућим националним програмима. Из разлога целисходности прописано је да уместо досадашњег Плана развоја здравствене заштите који је доносила доносила Народна скупштина, Стратегију развоја здравствене заштите доноси Влада.У оквиру начела здравствене заштите, начело поштовања људских права и вредности у здравственој заштити уводи се као ново начело. Овим законом уводи се рационалнија организација здравствених установа у јавној својини и преузимање оснивачких права над здравственим установама у јавној својини од стране Републике, односно Аутономне покрајине, осим апотекарске установе, коју оснива јединица локалне самоуправе, у складу са овим законом и Планом мреже. Поново се у здравствени систем уводе здравствени центри: oпшта болница и дом здравља, чији је оснивач Република, а на територији аутономне покрајине-аутономна покрајина. Здравствени центри се поново уводе из разлога целисходности односно ради боље организације рада, боље искоришћености и расположивости кадрова, простора и опреме. У скуп делатности које се могу обављати само у здравственим установама у јавној својини, уврштена је и судско-медицинска делатност. Уведено је ново законско решење да изузетно, здравствена установа може ангажовати здравственог радника друге специјалности из друге здравствене установе односно приватне праксе закључивањем уговора о пословно-техничкој сарадњи са другом здравственом установом односно приватном праксом, односно закључивањем уговора о допунском раду са здравственим радником, као и на други начин утврђен законом којим се уређује рад запослених у јавним службама, уколико је неопходно да се непосредном сарадњом и консултацијом са здравственим радником те здравствене установе, одређеном пацијенту обезбеди квалитетна и безбедна здравствена заштита у оквиру здравствене делатности за коју је здравствена установа основана.

Прописан је допунски рад здравствених радника. Прописано је, између осталог, да здравствени радник, здравствени сарадник, односно друго лице запослено у здравственој установи, који ради пуно радно време, а који не ради на пословима на којима је уведено скраћено радно време у складу са одредбама закона којим се уређује рад, може да обавља одређене послове из своје струке код свог послодавца код кога је запослен са пуним радним временом, односно код другог послодавца, ван редовног радног времена, закључивањем уговора о допунском раду са својим послодавцем, односно највише три уговора о допунском раду са другим послодавцем, у укупном трајању до једне трећине пуног радног времена. Дом здравља у јавној својини оснива Република Србијa, а на територији аутономне покрајине - аутономна покрајина, у складу са законом и Планом мреже. Образује се нова врста здравствене установе - здравствена установа поликлиника, која обавља здравствену делатност на примарном нивоу здравствене заштите и обезбеђује специјалистичко-консултативну здравствену делатност из најмање три различите области медицине, односно денталне медицине.

На примарном нивоу здравствене заштите уводе се три нове врсте Завода: Завод за лабораторијску дијагностику, Завод за радиолошку дијагностику и Завод за палијативно збрињавање. Заводу за хитну медицинску помоћ назив je измењен у Завод за ургентну медицину. Уведен је низ измена које су у складу са препорукама у вези примене антикоруптивних мера. Прописано је, између осталог, да је за стручно медицински рад здравствене установе, ако директор нема високу школску спрему здравствене струке, одговоран заменик. Прописано је, између осталог, да надзорни одбор здравствене установе, подноси извештај о свом пословању оснивачу најмање два пута годишње. Увођењем овог законског решења омогућава се континуирана контрола рада надзорног одбора од стране оснивача. Регулисан је статус наставника или сарадника факултета здравствене струке који изводи наставу из клиничких предмета у здравственој установи, у складу са прописима о високом образовању. Прописано је да се план развоја кадрова у здравству доноси у складу са планом уписа на факултете и школе здравствене струке. Министарство здравља се укључује у вођење уписне политике за све образовне установе здравствене струке, уз мишљење министра надлежног за послове образовања. Уведено је ново законско решење да специјализацију из дефицитарних грана медицине, денталне медицине, односно фармације, Министарство одобрава здравственом раднику са интегрисаним студијама здравствене струке, који је завршио приправнички стаж и положио стручни испит и који је незапослен или запослен на одређено време, у складу са законом. Звања здравствених радника, доктора стоматологије и дипломираног фармацеута је потребно ускладити са Директивом о регулисаним професијама, па је доктор стоматологије потребно изменити у доктор денталне медицине, а звање дипломирани фармацеут је замењено звањем магистар фармације. Овим законом детаљније и прецизније је уређена апотекарска делатност у Републици Србији, општи услови и начин обављања апотекарске делатности, надзор над спровођењем закона, као и друга питања од значаја за апотекарску делатност. Апотекарска делатност у Републици Србији обавља се на примарном, секундарном и терцијарном нивоу здравствене заштите и у приватној пракси.

 Разлог за доношење новог Закона о предметима опште употребе је у томе што важећи Закон о здравственој исправности предмета опште употребе, није у довољној мери усклађен са одредбама релевантних ЕУ прописа у области предмета опште употребе, а сагласно обавезама које смо преузели потписивањем Споразума о стабилизацији и придруживању. Потпуно и свеобухватно правно уређење ове материје од битног је значаја за заштиту здравља и безбедност појединаца и различитих група становништва, пошто је реч о производима намењеним за широку потрошњу и њиховој масовној употреби у свакодневном животу људи (материјали и предмети који долазе у контакт са храном, дечије играчке, предмети намењени деци и одојчади, козметички производи, предмети који при употреби долазе у непосредан контакт са кожом или слузокожом било да се нарушава или не нарушава интегритет коже или слузокоже, предмети за украшавање лица и тела, за пирсинг и имитација накита и сл.).

 Разлог за доношење измена и допуна Закона о супстанцама које се користе у недозвољеној производњи опојних дрога и психотропних супстанци, је у томе што је Република Србија потписница Јединствене конвенције Уједињених нација о опојним дрогама из 1961. године, која је измењена и допуњена Протоколом из 1972. године, затим Конвенције о психотропним супстанцама из 1971. године и Конвенције против недозвољене трговине опојним дрогама и психотропним супстанцама из 1988. године, које представљају основу за интервенције УН у области дрога, те самим тим, сарадња са агенцијама и телима УН који постоје у области политике дрога, представља јединствени део националне политике за борбу против дрога што укључује и прекурсоре дрога тј. супстанце које се користе у недозвољеној производњи опојних дрога и психотропних супстанци. Oснoвни тeкст Закона о супстанцама које се користе у недозвољеној производњи опојних дрога и психотропних супстанци („Службени гласник РС”, бр. 107/05) неопходно је ускладити са урeдбама које прeдстaвљajу прaвни oквир Eврoпскe униje зa прeкурсoрe дрoгa**.**

Др Милан Динић, директор Лекарске коморе Србије, изнео је примедбе и дао предлоге за измену чл. 40, 60, 113, 115, 116, 123, 153, 179, 182, 185, 190. и 218. Закона о здравственој заштити, а које се односе на уређење приватне праксе, допунски рад лекара, услове за именовање директора здравствене установе, нострификације диплома, услове за издавање и одузимање лиценце, те спољне провере квалитета стручног рада.

Након закључења претреса у начелу, Одбор је, у складу са чланом 155. став 2. Пословника Народне скупштине, одлучио једногласно (11 гласова за, од укупно 11 присутних) да предложи Народној скупштини да прихвати: Предлог закона о здравственом осигурању; Предлог закона о здравственој заштити; Предлог закона о предметима опште употребе; Предлог закона о изменама и допунама Закона о супстанцама које се користе у недозвољеној производњи опојних дрога и психотропних супстанци, које је поднела Влада, у начелу.

 За известиоца Одбора на седници Народне скупштине одређен је доц. др Дарко Лакетић, председник Одбора.

 Пета тачка дневног реда- Разно

 Поводом ове тачке дневног реда није било предлога ни дискусије.

 Седница је завршена у 13,30 часова.

 СЕКРЕТАР ПРЕДСЕДНИК

 Божана Војиновић Доц. др Дарко Лакетић